དེས་ན་ཞག་ལིབྷོ་དྷི་ལེར་ནི་དེང་རབས་རིང་ལུགས་ཀྱི་སྙན་ངག་པ་དང་མཚོན་རྟགས་རིང་ལུགས་ཀྱི་དབུ་འདྲེན་པ་རེད་ཅེས་བཤད་དགོས་དོན་ནི་འདི་ལྟར།སྤྱིར་བཏང་དེང་རབས་རིང་ལུགས་ནི་མཐའ་དཔྱོད་དངོས་ཡོད་རིང་ལུགས་དང་བཟོ་ལས་གསར་བརྗེའི་རྗེས་སུ་བྱུང་བའི་ནུབ་ཕྱོགས་ཀྱི་རྩོམ་ཡིག་མཐའ་དག་ལ་ཟེར་ཞིང་།དེང་རབས་སྙན་ངག་ནི་མཚོན་རྟགས་དང་།གཟུགས་རྒྱན།ཡིད་བརྙན།སྐད་ཆ།གཟུགས་འགྱུར།ཡུལ་དུས་སོགས་ཀྱི་ངོས་ནས་ཀྱང་ངོས་འཛིན་བྱེད་ཆོག་པ་ཡིན་མོད།འོན་ཀྱང་ཞག་ལིབྷོ་དྷི་ལེར་གྱིས་ཧྥ་རན་སིའི་སྙན་ངག་ལ་གསར་བརྗེ་ཆེན་པོ་ཞིག་བྱས་ཡོད་པ་ནི།ཁོང་གིས་སྲོལ་རྒྱུན་གྱི་སྙན་ངག་གི་འབྲི་སྟངས་རྨང་གཞིར་བྱས་ཏེ་འབྲི་ལུགས་གསར་པའི་རྩོམ་ཉམས་ཤིག་གི་སྟེང་ནས་སྙན་ངག་བྲིས་ཡོད།དཔེར་ན།སྡེབ་སྦྱོར་ངེས་ཅན་གྱི་ཚིག་འབྲུ་བརྒྱད་ནས་བཅུ་བར་ཡོད་པའི་ཚིག་རྐང་བཅུ་བཞི་ཅན་གྱི་སྙན་ངག་འབྲི་སྟངས་དེ་རྣམ་པ་གཞན་ཞིག་ཏུ་བསྒྱུར་པ་དང་།ཚིགས་བཅད་ཤོ་ལོ་ཀ་གྲངས་ཀྱིས་ངེས་གཏན་མེད་པར་བཟོས་པ།ཧྥ་རན་སིའི་སྲོལ་རྒྱུན་གྱི་ལྷུག་རྩོམ་འབྲི་སྟངས་དེ་ཡང་རྩོམ་ཉམས་གསར་པ་ཞིག་ཏུ་བྱས་པ་སོགས་རེད།དེ་ནས་གསར་བརྗེ་གཞན་པ་དེ་ནི་ཁོང་གི་སྙན་ངག་ཁག་གི་བརྗོད་བྱ་ཡིན་པ་རེད།ཞག་ལིབྷོ་དྷི་ལེར་གྱི་སྔོན་ལ་ཧྥ་རན་སིའི་སྙན་ངག་གི་བརྗོད་བྱའི་ཁྱབ་ཁོངས་ཧ་ཅང་ཆུང་བར་བཤད་ལ།གོང་དུ་ཟུར་ཙམ་གླེང་བ་ལྟར།ཁོང་གིས་གྲོང་ཁྱེར་དང་།ཆགས་སྲེད།གསར་བརྗེ།དམྱལ་ཁམས།མཛའ་མོ།དུག་སྦྲུལ།འཆི་བ།མཚན་མོ།ཟུངས་ཁྲག་སོགས་བརྗོད་བྱའི་ནང་དུ་བསྒྲེས་ཏེ་སྔ་ན་མེད་པའི་བརྗོད་དོན་དང་།བསམ་བློ།སྒྱུ་རྩལ་རྩོམ་སྟངས་སོགས་གསར་དུ་བསྟན་པ་རེད།